ફિલ્મની વાર્તા રાહુલ (શાહરુખ ખાન) નામના એક દિલ્હીવાસીની છે જે મુંબઈમાં રહે છે, નોકરી કરે છે અને શાંતિથી જિંદગી જીવે છે. રાહુલની ઉંમર ચાલીસ વર્ષની થઈ ગઈ છે, પણ તે બિચારો મૅરેજ નથી કરી શક્યો. આ માટેનું કારણ તેના ઓવર-પઝેસિવ દાદા છે. દાદાને એવું લાગે છે કે જો રાહુલનાં મૅરેજ થઈ જશે તો તે પોતાની ઘરવાળી સાથે જુદો રહેવા ચાલ્યો જશે. રાહુલ બિચારો દાદાને નારાજ કરવા નથી માગતો એટલે તે પણ મૅરેજની કોઈ ઉતાવળ નથી કરતો. એવામાં એક દિવસ રાહુલના દાદાને વૈકુંઠધામનું તેડું આવી જાય છે. દાદાની અંતિમ ઇચ્છા હતી કે તેમનાં અસ્થિનું વિસર્જન રામેશ્વરમમાં થાય. દાદાની ઇચ્છા પૂરી કરવા માટે રાહુલ પહેલી વાર જૉબમાંથી રજા લઈને રામેશ્વરમ જવા માટે કલ્યાણ સ્ટેશન પરથી ચેન્નઈ એક્સપ્રેસમાં ચડે છે અને તેની જિંદગીમાં સાઇક્લોન આવી જાય છે.